Hoekom maak mense gedigte? Wat maak gedigte anders as ander skryfwerk? Sulke vrae vorm die wegspringplek vir nadenke oor die taal- en taalteken-elemente wat digters benut. Ons gaan kyk hoe onvergeetlike verse, vir sing én lees, aanmekaargesit is – en inspirasie daaruit put, om self sulkes te gaan skep.
Sy debuutdigbundel, Onbedoelde land, het in 2007 by Tafelberg verskyn, en dit is op die kortlys vir die Ingrid Jonker-prys vir digdebute benoem. Sedert 2007 het hy ’n verskeidenheid gedigte geskep vir uitstalling of installering saam met visuele kunswerke, byvoorbeeld tydens kunstefeeste in Suid-Afrika. As liedteksskrywer en -vertaler het hy meegewerk aan die skep van ’n handvol CD’s, waaronder 2 versamelings van Jacques Brel-chansons in Afrikaans.
Hy is voorts die skrywer of mede-skrywer van sowat 50 artikels en hoofstukke wat in akademies geakkrediteerde tydskrifte en boeke verskyn het. Hierby is ’n oorsig ingesluit van ontwikkelings in die Afrikaanse digkunssisteem tussen 1960 en 2012 in Perspektief en profiel. ’n Afrikaanse literatuurgeskiedenis.
Meer as 250 boekresensies, opstelle en rubrieke van hom is oor die jare in ’n verskeidenheid Suid-Afrikaanse koerante, tydskrifte en webwerwe opgeneem. Onder die titel Woorde hul storie sien ken is ’n versameling van hierdie essays en rubrieke in 2016 deur Naledi uitgegee. Sommige hiervan het te doen met sy ervarings tydens die aanbied van skryfwerkswinkels, geborg deur onder andere die ATKV (Afrikaanse Taal- en Kultuurvereniging], op verskillende plekke in Suid-Afrika.